**חברה, אומנות ומנהיגות- אורט יד לבוביץ' נתניה**

**משימת הערכה למשתלמים: אלה קויפמן, 301491932**

**חלק א' - יחידת הוראה אחרת בשילוב כלים אומנותיים (כתיבה יוצרת, תיאטרון/צילום + פרזנטציה ופרשנות)**

מקצוע: אנגלית, הערכה חלופית (ספרות אנגלית)

כחלק מהבגרות באנגלית, 30% מורכבים מלימוד יצירות ספרות בשפה האנגלית (פואמות, סיפורים קצרים ורומן).

לאחר חשיפה ליצירה, הבנתה וניתוחה, ישנו חלק מסכם שנקרא post reading. החלק הזה מאפשר לתלמידים ליישם את מה שלמדו מהיצירה בתחומים אחרים בחייהם. בדרך כלל מדובר בחיבור, רפלקציה או כתיבת מכתב לאחת הדמויות, אך ישנן אינסוף אפשרויות הכוללות כלים אומנותיים בהן התלמידים יכולים להשתמש.

הייתי רוצה להציע כי אותו חלק יתבצע טרם ניתוח היצירה. כלומר, במשימת טרום קריאה (pre reading), כדי לאפשר לתלמידים פתיחות מחשבתית לקראת הבנה טובה יותר של היצירה אותה הם עתידים לקרוא ולנתח.

אקח לדוגמא את הפואמה The Road Not Taken by Robert Frost.

הפואמה של פרוסט מתייחסת לאופן שבו אנו מקבלים החלטות, ויתרה מכך, על הדרך שבה אנו מתייחסים להחלטות הרות גורל העומדות בפנינו, או לחילופין האופן שבו אנו מתייחסים לבחירות שכבר ביצענו. עיקר העיסוק הוא קונפליקט, הרהור, חוסר ודאות ועמימות כלפי העתיד אותו צופנת כל אחת מהדרכים אותן נבחר כאשר אנו עומדים בפני צומת דרכים כלשהי, אך גם יכולת רפלקטיבית והנטייה הטבעית שלנו לחוש חרטה על העבר או לקבל ולהשלים אתו.

מאחר והנושא רלוונטי לכל אדם שכן כולנו מתמודדים עם קונפליקטים והחלטות קשות, לאחר שנחשפו ליצירה בקצרה ניתן לאפשר לתלמידים לעבוד בזוגות/קבוצות ולכתוב תסריט קצר אודות מצב המצריך קבלת החלטה הרת גורל.

אותו תסריט ישמש אותם בהסרטת הסצינה/ות (צילום) או כפרזנטציה בכיתה. לאחר הצגת הסרט/סצנה בכיתה, חברי הקבוצה ישקפו את האופן שבו בחרו להתייחס לקונפליקט בקבלת החלטות המהווה פרשנות שלהם למסר של היצירה – הסיטואציה אותה בחרו, האופן שהדמויות מוצגות ו/או הבחירה של זוויות צילום מסוימות.

לאחר שהתנסו בעצמם ונתנו פרשנות עוד לפני שניתחו את היצירה, אז נחזור אליה וננתח אותה לאור ההבנה האישית/קבוצתית שלהם את המסר של היצירה. מעין תהליך המשלב אינדוקציה ודדוקציה. ההבנה של התלמידים את היצירה תבוא מתוך ההתנסות שלהם והחיבור שלהם עם הניתוח של השיר.

**חלק ב'- רפלקציה**

כתבו רפלקציה שבה תתייחסו לתהליך שלכם כחלק מקהילה לומדת. ציינו דבר חדש שלמדתם ותקחו ככלי בהוראה. התייחסו לשינויים בתפיסת הוראת התחום לאור ההשתלמות.

קהילה לומדת עבורי היא מקום של הכלה והעצמה. זהו מקום שבו ניתן לשתף בקשיים וכישלונות ובאותה מידה בהצלחות – את שניהם ניתן לחקור יחד ולמנף קדימה. במקרה של מקצוע המנהיגות, המפגש של הקהילה היווה עבורי עוגן. זהו מקצוע שלא היה לי ניסיון עבר אתו, ולמדתי אותו תוך שאני מיישמת אותו, דבר שמהווה אתגר לא פשוט כלל. ולכן, המפגשים סייעו לי לסדר ולארגן, לשאול שאלות, לשמוע חוויות ולהבין את התהליך טוב יותר.

אתגר נוסף בו נתקלתי הוא הבוסריות של התלמידים בשיעורים שאינם בהכרח מובילים לכימות היכולת שלהם. תחילה, נהנו מהמשחקים, אך כאשר היה עליהם לעבוד יחד, לחשוב יחד, ליצור קבוצות, להקשיב, להכיל, להבין – בקבוצה – הם חוו קשיים רבים, וכפועל יוצא גם אני. לאחר שנים שהם הורגלו ללמידה אינדיבידואלית, כיוונון מחדש הוא משימה שדורשת סבלנות והתמדה, וגם התהליך הזה נגדע לאור שינויים גלובליים שלאף אחד מאיתנו לא הייתה שליטה עליו. ובכלל, אם היה קושי בעבודה קבוצתית בעבר, כעת כאשר ההפרדה היא גם פיזית ולא רק מחשבתית, נראה כי מדובר במשימה כמעט בלתי אפשרית.

התהליך השנה לא היה פשוט עבורי, אבל כן עורר בי השראה. שימוש באומנות, משחק, פרזנטציות, וכלים נוספים אליהם נחשפתי פתחו או האופן שבו אני תופסת את אופן ההוראה שלי. הכלים הללו מאפשרים מרחב בטוח לחקר, מה שיכול להוביל תהליכים נפלאים – גם אצל התלמידים כפרטים וגם כקבוצה!

אני חסידה של סגנונות למידה שונים, אינטליגנציות מרובות, ובמפגשים נחשפתי לדרכים מדהימות אותן אוכל לשלב בכיתה כדי לאפשר לתלמידים שלי להביע את הצדדים החזקים שלהם. בשיעורי מנהיגות בפרט, ראיתי כיצד התלמידים זוכים להיחשף לדעות ונקודות מבט שונות, להבין את דרכי החשיבה שלהם עצמם, לדון בנושאים שלא תמיד מקבלים מקום כי נתפסים כ"טאבו", והכל במסגרת מובנית ובטוחה. הבנתי שאפשר להתמודד עם נושאים שנויים במחלוקת כל עוד הsetting מאפשר, וכשזה קורה יש למידה – ולא רק, יש הפקה של ידע חדש.

בחרתי בחינוך כדי לאפשר לתלמידים להבין את האופן שבו הם חושבים, לאפשר להם להתאמן בדרכי חשיבה שונות (ולא רק להעביר מידע). ולכן, שמחתי מאוד לקחת חלק מהשתלמות וללמוד עוד דרכים לאפשר להם (וגם לי) לחשוב.